**A1 Hrvatska d.o.o.**, 10000 Zagreb, Vrtni put 1, OIB  29524210204, telefon: \_\_\_\_\_\_\_, faks: \_\_\_\_\_\_\_ , adresa elektroničke pošte:\_\_\_\_\_\_\_\_, koje zastupaju članovi Uprave Jiří Dvorjančanský i Goran Manestar (u daljnjem tekstu "**Naručitelj**" ili **''A1''**)

i

\_\_\_\_\_\_\_\_\_\_\_\_\_\_\_\_\_ *(navesti tvrtku Izvođača),* \_\_\_\_\_\_\_\_\_\_\_\_\_\_\_\_\_\_\_ (navesti registrirano sjedište Izvođača), OIB: xxxxxxxxxx ,telefon:\_\_\_\_\_\_ , faks: \_\_\_\_\_\_, adresa elektroničke pošte:\_\_\_\_\_\_,koje zastupa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *(navesti ime i prezime te funkcije osobe ovlaštene za zastupanje Izvođača)* (u daljnjem tekstu **"Izvođač"**)**,**

dalje u ugovoru zajednički i kao ugovorne strane,

sklapaju u Zagrebu dana \_\_\_\_\_\_\_\_\_\_\_\_\_\_\_ sljedeći:

**UGOVOR**

**O PROJEKTIRANJU, IZGRADNJI I OPREMANJU PASIVNOM OPREMOM INFRASTRUKTURE FIKSNE ŠIROKOPOJASNE MREŽE SLJEDEĆE GENERACIJE NA PODRUČJU GRADA SOLINA/KAŠTELA**

**br.** \_\_\_\_\_\_\_\_

**(u daljnjem tekstu ''Ugovor'')**

**PREDMET UGOVORA**

**Članak 1.**

1. Ovaj Ugovor sklapa se temeljem provedenog postupka nabave „Projektiranje, izgradnja i opremanje pasivnom opremom infrastrukture fiksne širokopojasne pristupne mreže sljedeće generacije“, evidencijski broj nabave: 01, Grupa 1: Projektiranje, izgradnja i opremanje pasivnom opremom infrastrukture fiksne širokopojasne pristupne mreže sljedeće generacije na području Grada Solina / Grupa 2: Projektiranje, izgradnja i opremanje pasivnom opremom infrastrukture fiksne širokopojasne pristupne mreže sljedeće generacije na području Grada Kaštela, sukladno Pravilima o provedbi postupaka nabava za neobveznike Zakona o javnoj nabavi (u nastavku teksta: Pravila), Obavijesti o nabavi objavljenoj na web stranicama [www.strukturnifondovi.hr](http://www.strukturnifondovi.hr), u sklopu projekta „Plan razvoja infrastrukture širokopojasnog pristupa u Gradu Solinu“ / „Razvoj infrastrukture širokopojasnog pristupa na području Kaštela“ (u daljnjem tekstu: Projekt) ” i Naručiteljeve Odluke o odabiru ponude broj: xxxxxxxxxx od dana xxxxxxx

Projekt se sufinancira sredstvima EU u okviru Prioritetne osi 2 Operativnog programa Konkurentnost i kohezija, “Korištenje informacijskih i komunikacijskih tehnologija” te Investicijskog prioriteta 2a “Proširenje dostupnosti širokopojasnog pristupa i izgradnja mreža velikih brzina te podrška usvajanju novih tehnologija i mreža za digitalno doba“.

1. Ovim Ugovorom uređuju se prava i obveze ugovornih strana u svezi izvršenja Projekta, odnosno projektiranja, isporuke i ugradnje pasivne opreme i izvođenja elektroinstalaterskih i građevinskih radova na izgradnji fiksne elektroničke komunikacijske mreže, a sukladno definiranom u ovom Ugovoru i njegovim Prilozima (dalje u tekstu: Usluge, radovi i ugradnja pasivne opreme).
2. Izvođač će izvršavati svoje obveze koje su predmet ovog Ugovora u cijelosti sukladno dokumentaciji za nadmetanje iz provedenog postupka nabave broj: Xxxxx, Zahjevima Naručitelja i ostalom tehničkom i drugom dokumentacijom te u skladu s ponudom Izvođača broj \_\_\_\_\_\_ prihvaćenom od strane Naručitelja (dalje u tekstu: Ponuda Izvođača).

1. Geografsko područje na kojem će se izvoditi Usluge, radovi i pasivna oprema koji su predmet ovog Ugovora obuhvaća 5 naselja u sastavu Grada Solina (Blaca, Kučine, Mravince, Solin i Vranjic) / 8 povezanih jedinica lokalne samouprave Splitsko-dalmatinske županije (Grad Kaštela, Grad Trogir, Grad Split, Općina Marina, Općina Okrug, Općina Prgomet, Općina Primorski Dolac te Općina Seget), a lokacije i broj potencijalnih korisnika detaljnije su definirani u točki 2.3.2 Zahtjeva Naručitelja.
2. Izvođač svojim potpisom ovog Ugovora jamči učinkovito i ekonomično izvršavanje svojih obveza.
3. Sastavni dio ovog Ugovora čine ujedno i Ponuda Izvođača i Poziv na dostavu ponuda sa svim prilozima.

**ROK ZA IZVRŠENJE PREDMETA UGOVORA**

**Članak 2.**

(1) Izvođač se obvezuje započeti s izvršenjem svojih obveza koje su predmet ovog Ugovora odmah po potpisu Ugovora i prijemom pripadajuće narudžbenice, iste izvršavati sukladno rokovima predviđenim Pozivom na dostavu ponuda, s time da predmet nabave mora biti izvršen najkasnije do 31.10.2023. godine *(Grupa 1, ako je primjenjivo)* / 15.10.2023. godine *(Grupa 2, ako je primjenjivo).* Cjelokupni predmet nabave, odnosno Ugovor se smatra izvršenim na dan kad je potpisan Zapisnik o konačnoj primopredaji predmeta nabave, a po izvršenju svih usluga, izvođenju svih radova, ugradnji pasivne opreme i provedenom testiranju na posljednjem segmentu mreže te ishođenju valjane uporabne dozvole od strane nadležnog tijela (ako je primjenjivo).

(2) Rok završetka samih građevinskih radova radova (bez instaliranja opreme, testiranja signala i provjere funkcionalnosti mreže) nastupa najmanje 2 mjeseca prije krajnjeg roka završetka svih ugovorom predviđenih obveza, što je najkasnije do 31.8.2023. godine *(Grupa 1, ako je primjenjivo)* / 15.8.2023. godine (Grupa 2, ako je primjenjivo).

(3) Izvođač i Naručitelj imaju pravo na produženje roka za izvršenje predmeta Ugovora u sljedećim slučajevima:

– uslijed nastupa više sile, ne uključujući okolnosti koje su bile poznate Izvođaču prilikom potpisa Ugovora,

– ako nastupi neki od uzroka koji daje pravo Naručitelju na produženje roka za izvršenje ugovornih obveza,

– uslijed mjera predviđenih aktima javnopravnih tijela,

– uslijed nepostupanja javnopravnih tijela u zakonski propisanim rokovima za izdavanje dozvola i suglasnosti vezanih uz predmet nabave,

– zbog bilo kojeg kašnjenja kojeg je uzrokovao Naručitelj ili osobe za koje on odgovara.

U slučaju produženja roka za izvršenje predmeta Ugovora temeljem navedenih okolnosti, Ugovorne strane će sklopiti dodatak Ugovoru kojim će biti definiran novi rok.

**PROJEKTIRANJE ELEKTRONIČKE KOMUNIKACIJSKE MREŽE**

**Članak 3.**

(1) U pogledu obveza Izvođača vezanih za izradu projektno-tehničke dokumentacije potrebne za gradnju elektroničke komunikacijske mreže Naručitelja, iste moraju biti izvršene sukladno odredbama ovog Ugovora, dokumentacije za nadmetanje, kao i Zakonu o gradnji, Zakonu o prostornom uređenju te ostalim primjenjivim propisima Republike Hrvatske.

(2) Naručitelj ustupa, a Izvođač preuzima obvezu vršenja projektiranja idejnih/glavnih/izvedbenih projekata, projekata izvedenog stanja za izgradnju fiksne širokopojasne mreže koja je predmet Projekta i ovog Ugovora (kako je primjenjivo).

(3) Izvođač preuzima obvezu ishođenja svih potrebnih odobrenja, suglasnosti i dozvola nužnih za izvršenje ovog Ugovora zaključno s ishođenjem uporabne dozvole (ako je primjenjivo).

(4) Izvođač izjavljuje da ima angažirane osobe ovlaštene za obavljanje poslova projektiranja po Zakonu o gradnji, da posjeduje potrebne stručnjake i opremu za najbolje obavljanje poslova koji su predmet Ugovora. Prihvaćanjem poslova koji su predmet ugovora Izvođač izjavljuje da je upoznat s poslovima koje treba izvesti, da je izvršio izvid lokacija koje su predmet Ugovora.

Izvođač također izjavljuje da se na temelju pregleda projekta i uvida na licu mjesta uvjerio u elemente, uvjete i opće i posebno stanje od značaja za troškove radova te u sve ostale uvjete koji bi mogli utjecati na izvršenje radova i obavljanje poslova.

(5) Ugovorne strane su suglasne da su obveze Izvođača u pogledu projektiranja detaljno opisane u Zahtjevima Naručitelja koji su prilog ovog Ugovora.

(6) Izvođač preuzima obvezu definirati najekonomičnije trase, te prema potrebi izmjeniti trase, a na temelju analize stanja imovinskopravnih odnosa, izvršiti geodetske radove kako bi izradio svu projektnu dokumentaciju i ishodio sve potrebne dozvole, kao i izvoditi terenske radove i usluge, uključujući relevantne snimke i analize terena i raspoložive infrastrukture.

**IZVOĐENJE USLUGA, RADOVA I UGRADNJE PASIVNE OPREME I TEHNIČKI UVJETI**

**Članak 4.**

1. Izvođač preuzima izvođenje ugovorenih Usluga, radova i ugradnje pasivne opreme, sukladno odredbama ovog Ugovora, Poziva na dostavu ponuda i Zahtjevima Naručitelja te važećim propisima i pravilima struke.
2. Izvođač se obavezuje izvršavati Usluge, radove i ugradnju pasivne opreme sukladno rokovima iz Ponudi br. YYY od xx.xx.2021. godine i dostavljenom terminskom planu, a završiti ih najkasnije do rokova definiranih u članku 2. stavak (1) i (2) ovog Ugovora.
3. Nadzorni inženjer će vršiti nadzor u pogledu ispunjenja ugovornih obveza Izvođača, trošenja sredstava, izvođenja radova, održavanja rokova, količine i kvalitete izvedenih Usluga i radova i ugradnje pasivne opreme . Naručitelj će za provođenje stručnog nadzora radova iz članka 1. ovog Ugovora ugovoriti nadzornog inženjera. Izvođač jedan (1) radni dan prije same izvedbe Usluga, radova i ugradnje pasivne opreme mora obavijestiti nadzornog inženjera o planiranoj radnji u pisanoj formi.
4. Naručitelj sam ima pravo obavljati nadzor nad izvršavanjem Usluge, radova i ugradnjom pasivne opreme i davati upute kada to odgovara prirodi posla, a Izvođač mu je dužan to omogućiti. Naručitelj nadzor ne mora najaviti.
5. Sve Usluge, radovi i ugradnja pasivne opreme trebaju biti izvedeni po količini i kvaliteti na način sukladan zakonima, podzakonskim propisima, tehničkim normama, uvjetima, suglasnostima i uputama koje se odnose na izgradnju i drugim posebnim zakonima te njima pripadajućim podzakonskim propisima. Pri tome, Izvođač je obvezan Usluge, radove i ugradnju pasivne opreme obavljati primjenjujući pažnju dobrog gospodarstvenika.
6. Izvođač je upoznat s Uslugama, radovima i ugradnjom pasivne opreme koje treba obaviti temeljem vlastitog očevida na terenu te prihvaća cijenu za ugovorene Usluge, radove i ugradnju pasivne opreme.
7. Izvođač se obvezuje otkloniti sva oštećenja, eventualno nastala tijekom izvođenja Usluga, radova i ugradnje pasivne opreme. Izvođač je dužan nadoknaditi svu štetu pričinjenu Naručitelju ili trećim osobama do koje bi došlo nesavjesnim, nestručnim ili nepažljivim radom njegovih radnika, odnosno postupanjem protivno uputama voditelja građenja i/ili nadzornog inženjera.
8. Izvođač je dužan poduzeti mjere tehničke zaštite, poštovati standarde zaštite na radu, uključujući osiguranje mjesta rada i svojih radnika te sve druge mjere za osiguranje sigurnosti radnika i drugih fizičkih osoba na gradilištu. Izvođač je dužan na vrijeme, neposredno i putem građevinskog dnevnika obavještavati nadzornog inženjera o svim pitanjima bitnim za ispunjenje ugovornih obveza.
9. Obveza Izvođača je osigurati napajanje električnom energijom potrebnom za izvođenje ugovorenih radova i ugradnje pasivne opreme. Izvođač je dužan tijekom izvršenja ugovora održavati gradilište čistim i zbrinjavati sav otpad sukladno primjenjivim propisima.

Izvođač je obvezan o svom trošku riješiti i provoditi privremenu regulaciju prometa, kao i snositi troškove pripremnih radova, troškove svih priključaka, troškove vezane uz prekomjerno opterećenje cesta, troškove pribavljanja suglasnosti i troškove eventualnog zauzeća javnih prometnih površina.

Radi izbjegavanja dvojbi, utvrđuje se da troškove potrošnje struje (osiguranih putem privremenih priključaka) potrebnih za izvođenje radova, a koji su u opsegu posla Izvođača, podmiruje Izvođač.

Glavne priključke te troškove potrošnje struje i vode osiguranih putem glavnih priključaka snosi Naručitelj.

(10) Ukoliko Izvođač ima primjedbe na rad nadzornog inženjera ili se smatra oštećenim nekom njegovom odlukom, ima pravo o tome obavijestiti Naručitelja, koji će razmotriti dane primjedbe i o tome donijeti odluku.

**VRSTE, SREDSTVA i UVJETI JAMSTAVA**

**Članak 5.a** **JAMSTVO ZA UREDNO IZVRŠENJE UGOVORA**

1. Kako bi se osiguralo pravodobno i kvalitetno izvršenje ugovornih obveza, Izvođač je dužan u roku od 15 (petnaest) dana od dana stupanja na snagu ovog Ugovora Naručitelju dostaviti jamstvo za uredno izvršenje ugovora. Jamstvo se dostavlja u obliku bankarske garancije u iznosu od 10% (slovima: deset posto) ukupne vrijednosti ovog Ugovora bez PDV-a za slučaj povrede ugovornih obveza od strane Izvođača.
2. U bankarskoj garanciji mora biti navedeno da je korisnik garancije Naručitelj. Bankarska garancija mora biti plativa bezuvjetno, neopozivo i odmah po prvoj pisanoj obavijesti Naručitelja u kojoj će se navesti da Izvođač nije ispunio pravodobno i/ili kvalitetno sve ili dio svojih ugovornih obveza. Rok valjanosti garancije mora biti najmanje 60 dana od ugovorenog roka za izvršenje svih obveza iz ovog Ugovora.
3. U slučaju da se pisanim sporazumom Izvođača i Naručitelja produži rok izvršenja ugovornih obveza, razmjerno se mora produžiti i rok valjanosti jamstva za uredno izvršenje Ugovora.
4. Ugovorne strane suglasno utvrđuju da ako Izvođač ne pribavi i ne dostavi Naručitelju jamstvo za uredno izvršenje Ugovora u roku i na način definiran ovim člankom, Naručitelj ima pravo raskida ovog Ugovora i pisanom obavijesti s trenutnim učinkom, kao i pravo zatražiti od Izvođača naknadu eventualno nastale štete.

**Članak 5.b**

**JAMSTVO ZA OTKLANJANJE NEDOSTATAKA U JAMSTVENOM ROKU**

1. Izvođač je obvezan najkasnije do potpisivanja Zapisnika o konačnoj primopredaji predmeta Ugovora dostaviti jamstvo za otklanjanje nedostataka u jamstvenom roku u obliku neopozive i bezuvjetne bankarske garancije u iznosu od 10% (slovima: deset posto) ukupne vrijednosti ovog Ugovora bez PDV-a, za slučaj da Izvođač ne ukloni nedostatke na izvedenoj mreži u jamstvenom roku koji iznosi **\_\_ mjeseci** od potpisivanja Zapisnika o konačnoj primopredaji predmeta Ugovora.
2. U slučaju da se u roku iz stavka 2. ovog članka utvrde nedostaci izvedenih Usluga, radova i ugrađene pasivne opreme, svi troškovi padaju na teret Izvođača koji ih je dužan otkloniti u roku ovisno o prioritetu nedostatka koji definira Naručitelj prilikom prijave, kako je definirano u članku 7. ovog Ugovora.
3. Ako nedostatke nije moguće otkloniti u roku iz prethodnog stavka, Naručitelj ima pravo jednostrano raskinuti Ugovor s trenutnim učinkom čime se ne odriče prava potraživati naknadu štete.

**UKUPNA CIJENA, OBRAČUN USLUGA, RADOVA I UGRADNJE PASIVNE OPREME**

**I PLAĆANJE**

**Članak 6.**

1. Naručitelj i Izvršitelj su suglasni da ukupna cijena Usluga, radova i ugradnje pasivne opreme koji su predmet ovog Ugovora, za količine iz dokumentacije za nadmetanje iznosi:

xxxxxxxxxx bez PDV-a.

1. Ugovorne strane suglasno utvrđuju da je cijena iz stavka 1. ovog članka fiksna te da Naručitelj neće snositi nikakve dodatne troškove. Ugovorena cijena obuhvaća sve predviđene i nepredviđene troškove do potpune funkcionalnosti fiksne širokopojasne mreže uključujući i eventualno potrebne zamjenske i dodatne radove, po sustavu obračuna “ključ u ruke”.
2. Plaćanje izvedenih Usluga, radova i ugradnje pasivne opreme obavit će prema napretku izvedenosti Usluga, radova i ugradnje pasivne opreme koji su predmet Ugovora.
3. Rok plaćanja – 60 dana od datuma računa. Vrijednost ugovorenih Usluga, radova i ugradnje pasivne opreme utvrđena je po cijenama navedenim u ugovornom Troškovniku koji je sastavni dio ovog Ugovora.
4. Izvršene Usluge, izvedeni radovi i ugrađena pasivna oprema će se evidentirati u Popisu izvršenih usluga, izvedenih radova i ugrađene pasivne opreme (inventurna lista). Popis osim Naručitelja prethodno mora provjeriti i odobriti nadzorni inženjer najkasnije u roku od 5 dana od dana zaprimanja, pri čemu utvrđuje ima li odstupanja u odnosu na projektirana rješenja i tehnologije, utemeljenost iskazanog obuhvata pokrivenih adresa te provjerava usklađenost dinamike izvedbe radova u odnosu na važeći terminski plan.
5. Plaćanje za izvršene usluge projektiranja (stavka br. 1 Troškovnika) Izvođač može potraživati:
6. temeljem izvedenog projektiranja i ishođenih dozvola (do faze spremnosti za gradnju, ne uključujući projekt izvedenog stanja) za jednu izvedbeno-funkcionalnu cjelinu sukladno točki 7.4.2 Poziva na dostavu ponuda, u iznosu prema sljedećem izračunu:

*Iznos za plaćanje =*

*ukupni iznos stavke 1. Troškovnika*

*x*

*(broj adresa obuhvaćenih predmetnim segmentom fiksne širokopojasne mreže / ukupni broj adresa obuhvaćenih fiksnom širokopojasnom mrežom)*

*x*

*0,9*

1. temeljem izrađenog projekta izvedenog stanja za jednu izvedbeno-funkcionalnu cjelinu sukladno točki 7.4.2 Poziva na dostavu ponuda, u iznosu prema sljedećem izračunu:

*Iznos za plaćanje =*

*ukupni iznos stavke 1. Troškovnika*

*x*

*(broj adresa obuhvaćenih predmetnim segmentom fiksne širokopojasne mreže / ukupni broj adresa obuhvaćenih fiksnom širokopojasnom mrežom)*

*x*

*0,1*

1. Plaćanje za izvedene radove i ugrađenu opremu (stavka br. 2 Troškovnika) Izvođač može potraživati:
2. Temeljem izvedenih radova na izgradnji i opremanju sekundarne trase jedne izvedbeno-funkcionalne cjeline sukladno točki 7.4.2 Poziva na dostavu ponuda, odnosno po izvršenom testiranju signala na sekundarnoj trasi mreže prema krajnjim korisnicima. Spajanje na primarnu mrežu te ishođenje uporabne dozvole (ako je primjenjivo) nije uvjet izvršenja plaćanja.

*Iznos za plaćanje =*

*ukupni iznos stavke 2. Troškovnika*

*x*

*(broj adresa obuhvaćenih izvedenim segmentom fiksne širokopojasne mreže / ukupni broj adresa obuhvaćenih fiksnom širokopojasnom mrežom)*

*x*

*0,45*

1. Temeljem izvedenih radova i ugrađene pasivne opreme na primarnoj trasi fiksne širokopojasne mreže za pojedini segment mreže koji predstavlja jednu izvedbeno-funkcionalnu cjelinu sukladno točki 7.4.2 Poziva na dostavu ponuda, po potpisanom zapisniku o djelomičnoj primopredaji i puštanju segmenta mreže u rad i izdavanju valjane uporabne dozvole (ako je primjenjivo).

*Iznos za plaćanje =*

*ukupni iznos stavke 2. Troškovnika*

*x*

*(broj adresa obuhvaćenih izvedenim segmentom fiksne širokopojasne mreže / ukupni broj adresa obuhvaćenih fiksnom širokopojasnom mrežom)*

*x*

*0,45*

Ukupni broj adresa obuhvaćenih fiksnom širokopojasnom mrežom definiran je u Prilogu 1 Zahtjeva Naručitelja, a Izvođač je slobodan projektirati i izvesti fiksnu širokopojasnu mrežu i za veći broj korisničkih adresa od predviđenog. U slučaju promjena predviđenog ukupnog broja adresa obuhvata fiksne širokopojasne mreže evidentiranih kroz odobrenu izmjenu terminskog plana, obračun iznosa prvog sljedećeg plaćanja će se umanjiti/uvećati za razliku izvršenih plaćanja prema inicijalno važećem ukupnom broju adresa.

1. Temeljem izvedenih radova na završnim dijelovima mreže (privodima) od spojnog mjesta do lokacije korisnika:

*Iznos za plaćanje =*

*ukupni iznos stavke 2. Troškovnika*

*x*

*((izvedeni broj korisničkih privoda na fiksnoj širokopojasnoj mreži (maksimalno do procijenjenog broja korisničkih privoda sukladno Zahtjevima Naručitelja) / procijenjeni broj korisničkih privoda na fiksnoj širokopojasnoj mreži sukladno Zahtjevima Naručitelja)*

*x*

*0,05*

Sukladno točki 2.3.2. Zahtjeva Naručitelja procijenjeni broj korisničkih privoda je 20% svih adresa fiksne širokopojasne mreže. Izvođač projektira sve privode, a izvodi broj privoda ovisno o pribavljenim suglasnostima korisnika. Naručitelj će platiti izvedene radove na korisničkim privodima do procijenjenog broja privoda sukladno Zahtjevima Naručitelja, dok se svi dodatni izvedeni privodi ne ulaze u obračun u okviru ovog ugovora.

1. Temeljem izvršenog cjelokupnog predmet nabave, odnosno obavljene konačne primopredaje predmeta nabave i potpisivanja Zapisnika o konačnoj primopredaji predmeta nabave sukladno točki 2.7 Poziva na dostavu ponuda.

*Iznos za plaćanje =*

*ukupni iznos stavke 2. Troškovnika*

*x*

*0,05*

1. Naručitelj će plaćanje izvršiti na račun Izvođača/Podugovaratelja br: xxxxxxxxxxx koji se vodi kod: XXXXXXXX (…)
2. Jedinične cijene iz Ponude izvođača su fiksne i ne mogu se mijenjati zbog promijenjenih okolnosti nakon sklapanja Ugovora.

**ROK ODAZIVA ZA OTKLANJANJE NEDOSTATAKA U JAMSTVENOM ROKU**

**Članak 7.**

1. Izvođač treba biti spreman izvršiti svaku Uslugu, radove i ugradnju pasivne opreme iz članka 1. ovog Ugovora sa svom potrebnom opremom i ljudima, kao i odazvati se na eventualni poziv Naručitelja prema prioritetu određenom od Naručitelja, a prema sljedećim okvirnim kategorijama:

PRIORITET 0: U roku od 24 sata.

Privremena sanacija oštećenja koja su uzrokovala prekid ili degradaciju bilo koje vrste javne usluge (elektroničke komunikacijske usluge, distribucije vode, električne energije, plina, cestovne infrastrukture i slično) ili eventualnih oštećenja koja utječu na sigurnost građana i njihove imovine.

PRIORITET 1: U roku od 7 DANA

Konačna sanacija oštećenja iz prioriteta 1 kako bi se oštećenje vratilo u prvobitno stanje.

PRIORITET 2: U roku od 30 DANA

Ostale sanacije na zahtjev Naručitelja.

1. Poziv od strane Naručitelja bit će u pisanoj formi, potpisan od strane odgovorne osobe, poslan Izvođaču na fax ili e-mail adrese koje su navedene u Prilogu 2. ovog Ugovora, a u iznimnim i hitnim slučajevima Naručitelj će pozvati Izvođača na intervenciju telefonskim putem, a koji će biti potvrđen e-mailom ili faxom u roku 48 sati. Ugovorne strane su suglasne kako će Izvođač biti dostupan 24 sata na dan.
2. Sastavni dio ovog Ugovora jest i njegov Prilog x. koji sadrži kontakt podatke odjela Naručitelja.

**OBVEZE IZVOĐAČA**

**Članak 8.**

(1) Izvođač se temeljem ovog Ugovora obvezuje :

* imati dostupan telefon, mobitel, fax i e-mail za međusobno kontaktiranje i korespondenciju;
* sve Usluge, radove i ugradnju pasivne opreme koji su predmet ovog Ugovora, izvoditi prema Troškovniku iz Ponude Izvođača u skladu sa važećim tehničkim propisima, pravilima i standardima Naručitelja te u skladu sa pravilima struke;
* poduzimati sve mjere sigurnosti i zaštite objekata i radova u skladu s važećim tehničkim propisima i Zakonom o zaštiti na radu;
* organizirati izvršenje svih Usluga, radova i ugradnje pasivne opreme definiranih od strane Naručitelja;
* odmah, a najkasnije u roku od 1 sat po pozivu Naručitelja, uzvratiti odzivom, odnosno porukom da je primio na znanje poziv Naručitelja kod intervencija;
* odmah, a najkasnije 1 sat po dolasku policije, redarstvenika, inspektora (i sl.) predstavnika jedinica lokalne samouprave (JLS), županije, državnih institucija, komunalnih i konkurentskih tvrtki, te svih drugih predstavnika možebitnih interesnih strana na radilište, telefonski izvijestiti o istome predstavnika Naručitelja, a najkasnije tri dana od toga dostaviti pisano izvješće Naručitelju o tijeku događaja;
* osigurati sav potreban materijal sukladno stavkama u Troškovniku;
* surađivati s odgovornom osobom imenovanom od strane Naručitelja;
* pri izvođenju Usluga, radova i ugradnje pasivne opreme voditi brigu o imovini trećih osoba;
* poštivati rok izvođenja Usluga, radova i ugradnje pasivne opreme definiranih ovim Ugovorom;
* obaviti sve radove s pažnjom dobrog gospodarstvenika.

(2) Izvođač je dužan u roku od 45 dana od potpisa Ugovora dostaviti Naručitelju terminski plan iz kojeg je vidljiva predviđena dinamika odnosno početak i završetak odvijanja radova po cjelinama (područje od minimalno jednog ili više pristupnih čvorova koji čine smislenu izvedbeno-funkcionalnu cjelinu i predmet su jednog glavnog projekta). Svakoj pojedinoj cjelini u terminskom planu do trenutka podnošenja izrađene projektno-tehničke dokumentacije za pojedini segment širokopojasne mreže potrebno je dodijeliti i okvirni broj adresa koje će biti obuhvaćene predmetnim segmentom. Izvedbeno-funkcionalnu cjelinu koja ne obuhvaća nijednu adresu potrebno je objediniti u jedinstvenu cjelinu s drugom izvedbeno-funkcionalnom cjelinom koja ima pridružen pripadajući broj adresa. Zbroj ukupno dodijeljenih adresa za svaki segment fiksne širokopojasne mreže u terminskom planu pritom mora biti minimalno u iznosu propisanom u točki 2.3.2. Zahtjeva Naručitelja. Terminski plan će Naručitelj pregledati u roku od 10 dana te dostaviti odobrenje ili zahtjev za izmjenom. U slučaju izmjena, Ponuditelj je dužan iste napraviti i dostaviti Naručitelju u roku od 5 dana od primitka zahtjeva za izmjenom terminskog plana.

Ovjereni terminski plan iz ove točke će biti privitak i sastavni dio Ugovora, te obvezujući dokument odabranog Ponuditelja.

Sve eventualne izmjene terminskog plana koje zatraži Izvođač, moraju biti odobrene od strane Naručitelja te Stručnog nadzora. Ukoliko se utvrde odstupanja od terminskog plana tijekom 3 mjeseca za koja Izvođač nije ishodio suglasnost Naručitelja i Stručnog nadzora, Naručitelj zadržava pravo potpune uskrate plaćanja za izvršene Usluge i izvedene radove/ugrađenu pasivnu opremu do izvršenja usluga/radova/ugradnje pasivne opreme za koje je utvrđeno odstupanje.

Izmjene terminskog plana mogu se odnositi i na redefiniranje cjelina (grupa pristupnih čvorova) ukoliko je izmjena uzrokovana otežanim rješavanjem imovinskopravnih odnosa na pojedinom dijelu mreže ili potrebom za smanjenjem troškova Naručitelja za najam i korištenje tuđe infrastrukture.

(3) Izvođač je dužan pridržavati se uputa Nadzornog inženjera kako bi osiguralo izvršenje usluga, radova i ugradnja opreme u skladu s Ugovorom te otklanjanje eventualnih nedostataka. Kada je to nužno za optimalnu funkcionalnost mreže, Nadzorni inženjer može izdavati naloge koji se odnose na:

a) promjenu tehničkih karakteristika radova i opreme, promjenu kota, pozicija i/ili dimenzija;

b) naknadne radove i opremu, materijale ili usluge potrebne za izvođenje radova, ispitivanja i istraživačke radove te

c) promjenu redoslijeda ili dinamike izvođenja radova.

Navedene naloge Nadzorni inženjer može izdati samo pod uvjetom da nalog ne rezultira povećanjem ugovorne cijene, promjenom krajnjeg roka za izvođenje radova određenog Ugovorom te promjenom pravne prirode Ugovora.

(4) Ako je primjenjivo (u slučaju oslanjanja na sposobnost drugih subjekata): Izvođač je solidarno odgovoran za izvršenje ovog Ugovora sa subjektima na koje se oslonio radi dokazivanja ispunjavanja kriterija ekonomske i financijske sposobnosti u postupku nabave.

**OBVEZE NARUČITELJA**

**Članak 9.**

1. Naručitelj će temeljem ovog Ugovora:

* imenovati odgovornu osobu za svaku pojedinu radnju izvođenja Usluga, radova i ugradnje pasivne opreme koji su predmet ovog Ugovora;
* uvesti Izvođača radova fizički u posao u roku sukladno dokumentaciji za nadmetanje i omogućiti Izvođaču nesmetani pristup na objekt izvođenja Usluga, radova i ugradnje pasivne opreme;
* pregledati izvršeno djelo (izvršene usluge i radove) čim je to po redovnom toku stvari moguće, te bez odlaganja obavijestiti Izvođača o nađenim nedostacima.

**PRIMOPREDAJA USLUGA, RADOVA I UGRAĐENE PASIVNE OPREME**

**Članak 10.**

1. Primopredaja u pisanom obliku je obvezna kod izvođenja Usluga, radova i ugradnje pasivne opreme koji su predmet Ugovora.

Po urednom završetku Usluga, radova i ugradnje pasivne opreme na pojedinom segmentu mreže koji predstavlja obuhvat jednog glavnog projekta (minimalno jedan ili više pristupnih čvorova koji čine smislenu izvedbeno-funkcionalnu cjelinu) te obavljene kontrole kvalitete i testiranja signala, potpisuje se zapisnik o djelomičnoj primopredaji. Prilikom potpisivanja svakog zapisnika o djelomičnoj primopredaji, Izvođač je dužan predati Naručitelju i sve jamstvene listove proizvođača ugrađene pasivne opreme. Zapisnikom o primopredaji radova utvrđuje se dovršetak izvođenja projektiranih radova na izgradnji fiksne širokopojasne mreže. Zapisnikom o konačnoj primopredaji utvrđuje se izvršenje cjelokupnog predmeta nabave.

(2) Izvođač je dužan predati Naručitelju dokaze o količini i kvaliteti ugrađene pasivne opreme, kvaliteti izvedenih Usluga i radova te prateću dokumentaciju o upotrebljivosti pasivne opreme koji su neophodni za nesmetano korištenje pasivne opreme na lokacijama Naručitelja.

(3) Izvođač je dužan, o svome trošku, otkloniti nedostatke utvrđene zapisnikom u roku koji odredi Naručitelj.

(4) Izvođač snosi svu odgovornost za eventualne nedostatke na izgrađenoj mreži do trenutka primopredaje, a nakon potpisivanja Zapisnika o konačnoj primopredaji u skladu s danim jamstvom prema odredbi članka 5.b ovog Ugovora.

(5) Isporuka potrebne dokumentacije pasivne opreme obavit će se istovremeno sa isporukom pasivne opreme, na način i u količini definiranoj ovim Ugovorom.

(6) Završetak primopredaje po lokaciji ugovorne strane utvrđuju upisom u građevinski dnevnik.

**UGOVORNA KAZNA**

**Članak 11.**

(1) Za svaki dan prekoračenja roka za izvršenje Usluga, radova i ugradnje pasivne opreme koji su predmet ovog Ugovora u odnosu na rokove iz članka 2. stavka 1. i 2. ovog Ugovora, a koje nije uzrokovano okolnostima koje opravdavaju produženje ugovora iz članka 2. stavka 3. Ugovora, Naručitelj ima pravo na naplatu ugovorne kazne u visini od 1 ‰ (slovima: jednogpromila), od ukupne vrijednosti ovog Ugovora bez PDV-a.

(2) Ugovorna kazna u cijelosti može iznositi maksimalno 5% (slovima: pet posto), od ukupne vrijednosti ovog Ugovora bez PDV-a.

(3) Plaćanje ugovorne kazne ne utječe na obvezu Izvođača da u potpunosti ispuni ugovorne obveze s čijim ispunjenjem kasni. U slučaju da je šteta koju je Naručitelj pretrpio veća od iznosa ugovorne kazne, Naručitelj može zahtijevati razliku do potpune naknade štete.

**FINANCIJSKE KOREKCIJE**

**Članak 12.**

(1) U slučaju da je zbog propusta Izvođača ili njegovog postupanja protivno odredbama ovog Ugovora ili važećim propisima Naručitelj izložen financijskim korekcijama od strane nadležnog tijela, Izvođač će biti odgovoran za takve financijske korekcije koje proizlaze iz njegovog postupanja, te će ih biti dužan u cijelosti nadoknaditi.

(2) Izvođač je dužan na zahtjev Naručitelja dostaviti Naručitelju svu potrebnu dokumentaciju i očitovanja kako bi Naručitelj mogao ispuniti svoje obveze u pogledu administrativnog i financijskog izvještavanja o provedbi Projekta prema posredničkim tijelima i drugim nadležnim tijelima za praćenje provedbe Projekta.

**PODUGOVARANJE**

**Članak 13.**

1. Izvođač nije ovlašten angažirati podugovaratelje koji nisu navedeni u ovom Ugovoru. Ukoliko Izvođač ima potrebe za promjenom podugovaratelja ili angažmanom novog, zatražiti će pisano odobrenje Naručitelja. U slučaju da Naručitelj odobri angažman podgovaratelja, Izvođač je dužan osigurati da Naručitelj neće biti stavljen u nepovoljan položaj angažiranjem podugovaratelja. Uvođenjem jednog ili više novih podugovaratelja dio ugovora kojeg izvršavaju podugovaratelji ne smije prijeći 30 % vrijednosti ovog Ugovora bez poreza na dodanu vrijednost.
2. Izvođač je u potpunosti odgovoran za poduzete radnje, neispunjenje ugovornih obveza i/ili njihovo nekvalitetno ispunjenje od strane bilo kojeg podugovaratelja, kao da se radi o poduzetim radnjama, neispunjenju ugovorne obveze i/ili njihovu nekvalitetnu ispunjenju od strane samog Izvođača. U slučaju da angažirani podugovaratelj ne postupa u skladu s odredbama ovog Ugovora, Naručitelj zadržava pravo raskida ovog Ugovora, kao i pravo na naknadu štete.
3. Izvođač je odgovoran Naručitelju za kvalitetno i pravovremeno izvršenje dijela ugovora podugovaratelja uz pridržavanje zadanih standarda kvalitete, kao da se radi o izvršenju dijela ugovora od strane samog Izvođača, odnosno Izvođač snosi punu odgovornost za radove za koje angažira podugovaratelja.

**SLUŽBENE OBAVIJESTI**

**Članak 14.**

1. Obavijesti kao i bilo koja druga pismena (u daljnjem tekstu: Obavijest) koja jedna ugovorna strana dostavlja drugoj sukladno ovom Ugovoru bit će u pismenoj formi, poslana putem e-maila, faksa ili putem preporučene pošiljke. Smatrat će da je dostava uredno izvršena ako je Obavijest poslana na e-mail, adresu ili na broj faksa koji je naveden niže u ovom članku.
2. Obavijest poslana putem preporučene pošiljke smatrat će se da je uredno izvršena čak i ako se Obavijest, nakon neuspjelog pokušaja dostave, vrati s naznakom „nije tražio“ ili „odbija primitak“ ili slično. Dostava izvršena putem faksa smatrat će se da je uredno izvršena s danom kada faks potvrdi uredno slanje Obavijesti. Dostava izvršena putem e-maila smatrat će se da je uredno izvršena s danom kada postane dostupna na e-mail serveru primatelja.
3. Kada se od jedne ugovorne strane zatraži da dostavi drugoj ugovornoj strani Obavijest, Obavijest će biti dana u pisanom obliku i poslana na sljedeće adrese:

Obavijest Naručitelju:

A1 Hrvatska d.o.o.

Vrtni Put 1

Zagreb

E-mail: strategicpurchasing@a1.hr

Obavijest Izvođaču:

Tvrtka: xxxxx

Kontakt osoba: xxxxx

Adresa: xxxxx

Grad: xxxxx

Telefon: xxxxx

Fax: xxxxxx

e-mail: xxxxx

1. Svaka Obavijest poslana na navedene adrese (ili na broj faksa ili e-mail ovdje naznačen) smatrat će se da je pravilno dostavljena i primljena od strane primatelja, sukladno pravilu iz prvog stavka ovog članka. U slučaju da bilo koja od ugovornih strana promijeni adresu, broj faksa ili e-mail, druga ugovorna strana mora odmah biti u pisanom obliku obaviještena o promjeni.

**POVJERLJIVOST**

**Članak 15.**

1. Sve informacije i podaci koje će jedna ugovorna strana učiniti dostupnima drugoj ugovornoj strani u svrhu izvršavanja obveza iz ovog Ugovora, smatraju se povjerljivim podacima. Povjerljivi podaci se ne mogu koristiti, osim u svrhe određene ovim Ugovorom, bez prethodnog izričitog pisanog pristanka ugovorne strane koja je vlasnik povjerljivih podataka.
2. Ugovorna strana koja povrijedi obvezu čuvanja povjerljivosti iz ovog članka bit će odgovorna za svaku štetu, bez bilo kakvih ograničenja, koja je nastala za drugu ugovornu stranu kao posljedica povrede obveza čuvanja povjerljivosti podataka.
3. Niti jedna ugovorna strana neće biti odgovorna za otkrivanje ili korištenje podataka koji sukladno ovom Ugovoru predstavljaju povjerljive podatke, a koji:

* već jesu ili postanu poznate javnosti, osim putem povrede ovog Ugovora; ili
* se moraju otkriti na temelju zakona ili sukladno zahtjevu nadležnog tijela
* koje je Naručitelj ili njegov projektni partner obvezan dostaviti posredničkim tijelima ili drugim nadležnim tijelima u okviru provedbe projekta koji je financiran iz sredstava EU.

1. Obveza čuvanja povjerljivosti podataka iz ovog članka ostaje na snazi i u slučaju raskida, odnosno prestanka važenja ovog Ugovora.
2. Izvođač i Naručitelj suglasno utvrđuju da će Naručitelj imati pravo, u skladu s potrebama te bez prethodne suglasnosti Izvođača, učiniti povjerljive informacije dostupnim svim svojim povezanim društvima.
3. Povezanim društvima Naručitelja smatraju se povezana društva u smislu odredbe članka 473. Zakona o trgovačkim društvima, kao i zasebna pravna osoba:
   * koja direktno ili indirektno kontrolira Naručitelja;
   * koju direktno ili indirektno kontrolira Naručitelj;
   * koja je direktno ili indirektno pod zajedničkom kontrolom s Naručiteljem.
4. U smislu prethodne rečenice pojam ''kontrola'' podrazumijeva:
   * držanje direktno ili indirektno većine upravljačkih prava u nekom trgovačkom društvu ili drugoj pravnoj osobi;
   * pravo imenovati ili razriješiti dužnosti većinu članova uprave i/ili nadzornog odbora nekog trgovačkog društva ili druge pravne osobe.

**VIŠA SILA**

**Članak 16.**

1. Ugovorne strane neće biti odgovorne za neizvršavanje bilo koje obveze iz ovog Ugovora, ako je neizvršenje rezultat događaja više sile – događaja izvan kontrole ugovornih strana i neovisnog od njihove volje, koji izravno utječe na izvršavanje obveza iz ovog Ugovora i čija pojava nije posljedica nepažnje ugovorne strane, a koji se nije mogao predvidjeti, spriječiti, izbjeći ili otkloniti.
2. Događaj više sile uključuje, ali nije ograničen samo na elementarne nepogode, epidemije/pandemije zaraznih bolesti, ratno stanje, štrajk, embargo.
3. U slučaju da je bilo koja od ugovornih strana u ispunjenju ovog Ugovora ometena događajem više sile, dužna je o tome obavijestiti drugu ugovornu stranu bez odgađanja, a najkasnije u roku od 48 (četrdeset i osam) sati, s naznakom uzroka i mogućem trajanju događaja više sile. Isti postupak biti će primijenjen radi obavijesti o prestanku događaja više sile.
4. U slučaju da dođe do događaja više sile, pogođena ugovorna strana će uložiti sve svoje napore kako bi ispunila svoje obveze u skladu s ovim Ugovorom. U slučaju da viša sila spriječi izvršenje jednog dijela ovog Ugovora i da taj dio nije kritičan za ostvarenje ovog Ugovora u cjelini, pogođena ugovorna strana će nastaviti izvršavati svoje obveze na dijelu koji nije pogođen događajem više sile.
5. Ukoliko bi nastupili događaji ocijenjeni kao viša sila, rokovi određeni ovim Ugovorom će se nastojati prilagoditi obostranim dogovorom, ali u slučaju da događaji više sile traju duže od 30 (trideset) kalendarskih dana, svaka ugovorna strana ima pravo raskinuti ovaj Ugovor pisanom obaviješću s trenutnim učinkom.

**SPRJEČAVANJE KORUPCIJE**

**Članak 17.**

(1) Ugovorne strane neće tražiti, prihvatiti niti dati nikakve povlastice koje bi služile u svrhu podmićivanja.

Ovaj Ugovor kao i kompletna poslovna veza temelji se izričito na zajedničkoj obvezi ugovornih strana da sukladno odredbama ovog članka poduzmu sve što je u njihovoj moći kako bi se spriječila korupcija.

Ugovorne strane će se prije svega pobrinuti,

(i) da za isporuke roba i/ili usluga svake vrste neće tražiti ili nuditi, davati ili primati, pokušavati, podržavati ili tajiti bilo kakva neprimjerena plaćanja ili koristi druge vrste u osobne svrhe ili u svrhu privilegiranja trećih, posebice ne iz razloga sklapanja ovog Ugovora ili kako bi isti ostao na snazi ("Slučaj korupcije");

(ii) da će se izvršenje svih obveza Izvođača vezanih za ovaj Ugovor transparentno kreirati i provesti, prije svega u pogledu svih njegovih naknada, dogovora ili mogućih sukoba interesa vezano uz nabavu;

(iii) kao i da će se u slučaju povrede Ugovora dosljedno primjenjivati sankcije određene zakonom, odredbama ovog članka kao i ovim Ugovorom.

(2) Ugovorne strane će osigurati da u sprječavanje korupcije budu uključeni svi njihovi djelatnici i ostali savjetnici, a posebice oni koji su bili ili će biti uključeni u sastavljanje ugovora, pregovore o ugovorima te sklapanje ugovora kao i da će se odredbe ovog članka u potpunosti odnositi na njih.

(3) Ukoliko nastupi Slučaj korupcije ili se pojavi sumnja na Slučaj korupcije, obje ugovorne strane se obvezuju pobrinuti da djelatnici na koje se to odnosi i/ili djelatnici koji su za takav slučaj saznali relevantne informacije proslijede na e-mail adresu:

Whistleblower@A1.hr

Osobni podaci osoba koje otkrivaju odgovarajuće informacije tretiraju se povjerljivo i neće biti proslijeđeni drugim službama ili osobama.

U slučaju nastupanja Slučaja korupcije prouzrokovanog od jedne od ugovornih strana, druga ugovorna strana ima pravo trenutačno prekinuti pregovore o ugovorima te s trenutačnim učinkom raskinuti ugovore koji su sklopljeni i na temelju ponašanja pod točkom (i). stavka 1, uključujući i ovaj Ugovor.

U slučaju nastupanja Slučaja korupcije ili neke druge povrede jedne od obveza iz ovog članka ugovorna strana koja je počinila povredu obveze dužna je drugoj ugovornoj strani isplatiti naknadu štete u visini stvarno nastale štete.

**ODGOVORNOST IZVOĐAČA**

**Članak 18.**

(1) Izvođač je dužan Naručitelju naknaditi svu štetu koju počini prilikom izvršavanja obveza iz ovog Ugovora, što uključuje, ali nije ograničeno na štetu zbog npr.: nesavjesnog rada Izvođača, ako prilikom izvođenja Usluga i radova ili u vezi s izvođenjem Usluga i radova koji su predmet ovog Ugovora, dođe do oštećenja imovine Naručitelja. Izvođač je dužan Naručitelju naknaditi i svu nastalu štetu zbog umanjenja isplate bespovratnih sredstava Naručitelju (financijske korekcije) koje nastanu zbog radnji ili propusta Izvođača.

(2) Ukoliko je Izvođač svojim radom uzrokovao štetu trećim osobama dužan je u potpunosti nadoknaditi nastalu štetu vodeći se pri tome i načelom zaštite poslovnog ugleda i kredibiliteta Naručitelja.

(3) Izvođač je dužan sklopiti i održavati policu osiguranja od odgovornosti Izvođača za sebe i svoje podizvođače, koja pokriva bilo kakvu štetu koja može nastati Naručitelju ili trećim osobama.

Izvođač je dužan u roku od 15 kalendarskih dana nakon potpisa ovog Ugovora Naručitelju dostaviti na uvid zaključenu Policu osiguranja. Pokrića moraju biti na snazi tijekom cijelog razdoblja trajanja Ugovora sve do predviđenog dana roka za izvršenje usluga, radova i ugradnju opreme iz članka 2. stavak 1. ovog Ugovora, te moraju biti produžena u slučaju produženja roka za izvršenje predmeta Ugovora. Djelatnici Naručitelja i jedinice lokalne samouprave kao i sam Naručitelj te jedinica lokalne samouprave na čijem se području izvršava ugovor smatraju se trećim osobama u smislu odgovornosti Izvođača za štetu koju pretrpe te osobe od djelatnosti koju obavlja Izvođač, odnosno od njegove opasne stvari.

**TRAJANJE UGOVORA**

**Članak 19.**

(1) Ovaj Ugovor se sklapa na određeno vrijeme do 31.10.2023. godine *(Grupa 1, ako je primjenjivo)* / 15.10.2023. godine *(Grupa 2, ako je primjenjivo).*

**PRAVO KORIŠTENJA**

**Članak 20.**

(1) Ugovorne strane su suglasne da Naručitelj stječe isključivo, vremenski i prostorno neograničeno i prenosivo pravo korištenja nad cjelokupnim intelektualnim vlasništvom koje nastane kao rezultat izvršenja ovog Ugovora ili koje je proizašlo na bilo koji način iz predmeta ovog Ugovora, uključujući pravo iskorištavanja autorskog djela i drugih prava intelektualnog vlasništva kao i pravo na sva tehnička rješenja i podatke koji su u njih uključeni, a do kojih se došlo tijekom izvršavanja Ugovora.

(2) Ugovorne strane su suglasne da Naručitelj ima pravo koristiti intelektualno vlasništvo, tehničke informacije o istom, podatke, znanje i iskustvo koji proizlaze iz intelektualnog vlasništva ili su razvijeni u okviru Ugovora na način koji odgovara Naručitelju. Prava intelektualnog vlasništva Naručitelja, uključuju, ali nisu ograničena na: iskorištavanje intelektualnog vlasništva u svim svojim izdanjima i oblicima, korištenje za izgradnju druge infrastrukture Naručitelja, eventualne prerade, modifikacije ili prilagodbe intelektualnog vlasništva za potrebe naknadne gradnje ili rekonstrukcije, itd.

(3) Izvođač jamči da na isporučenim rezultatima izvršenja ovog Ugovora ne postoje nikakva prava ili zahtjevi trećih osoba, uključujući ranije postojeća prava te da je vlasništvo nad rezultatima izvršenja ovog Ugovora slobodno od bilo kakvih zahtjeva trećih strana koji bi Naručitelja sprječavali i/ili ograničavali u tome da se rezultatima izvršenja ovog Ugovora koristi na ugovoreni način.

(4) Izvođač će na zahtjev Naručitelja dostaviti dokaz o tome da je nositelj prava intelektualnog vlasništva nad rezultatima izvršenja ovog Ugovora ili da na drugi način posjeduje odgovarajuća isključiva prava na korištenje rezultata izvršenja ovog Ugovora te da je ovlašten iste prenijeti na Naručitelja na način definiran ovim Ugovorom.

Takvim dokazom smatrat će se pisana izjava autora/koautora svakog pojedinog djela kojom isti potvrđuje da je autor/koautor djela, da je osnovao za Naručitelja isključivo, vremenski i prostorno neograničeno i prenosivo pravo korištenja intelektualnog vlasništva, da prilikom korištenja djela ne želi biti naveden (označen) kao autor djela te da za naknadne modifikacije djela nije potrebna suglasnost autora/koautora.

(5) Ugovorne strane su suglasne da sva dokumentacija koju je Izvođač izradio, stekao, kompilirao ili pripremio prilikom izvršavanja Ugovora, kao što su: mape, dijagrami, crteži, specifikacije, planovi, statistički podaci, izračuni, nacrti i podaci iz baza podataka, računalni programi i svi pomoćni zapisi ili materijali, itd., smatrat će se vlasništvom Naručitelja. Nakon što izvrši svoje obveze iz Ugovora, Izvođač će dostaviti Naručitelju svu dokumentaciju i materijale koje je koristio ili izradio tijekom izvršavanja ovog Ugovora. Izvođač ne smije zadržati primjerke navedene dokumentacije i materijala niti ih smije upotrebljavati u svrhe koje nisu u svezi s Ugovorom bez prethodnog pisanog odobrenja Naručitelja.

(6) Sve informacije, podaci i dokumenti koje Naručitelj dostavi Izvođaču za potrebe izvršenja ovog Ugovora ostaju vlasništvo Naručitelja te ih je Izvođač dužan vratiti Naručitelju.

(7) Izvođač jamči da pravo iskorištavanja rezultata izvršenja ovog Ugovora, a koje Naručitelj stječe temeljem ovog Ugovora, nije opterećeno nikakvim teretima te da nije ni na koji način ograničeno pravima trećih osoba koje bi onemogućavalo Naručitelja u korištenju rezultata izvršenja ovog Ugovora.

Izvođač se obvezuje naknaditi Naručitelju svu štetu koja bi mu mogla nastati uslijed iskorištavanja rezultata izvršenja ovog Ugovora, a kao posljedica povrede prava trećih osoba, kao i svu štetu koja bi za Naručitelja mogla nastati zbog izrade, korištenja ili prodaje bilo kakvih proizvoda ili pružanja usluga vezanih za rezultate izvršenja ovog Ugovora.

(8) Izvođač će po isporuci svakog autorskog djela osnovati za Naručitelja isključivo pravo iskorištavanja autorskih djela, vremenski, prostorno i sadržajno neograničeno, koje osobito obuhvaća imovinska prava: pravo reproduciranja (pravo umnožavanja), pravo distribucije (pravo stavljanja u promet), pravo priopćavanja autorskih djela javnosti uključujući i pravo objavljivanja, na bilo kojem mediju i u bilo kojem formatu i to kako na onima koji su danas poznati, tako i onima koji će postati poznati te pravo prerade.

(9) Sve troškove reproduciranja, distribucije, priopćavanja autorskih djela javnosti i prerade autorskih djela snosi Naručitelj te svi prihodi od ostvarivanja ustupljenih autorskih prava pripadaju Naručitelju.

**RASKID UGOVORA**

**Članak 21.**

(1) Naručitelj može raskinuti Ugovor ukoliko Izvođač ne otkloni propuste nakon isteka naknadnog roka za otklanjanje propusta od 15 dana koji teče od primitka obavijesti o takvom propustu, a iz sljedećih razloga:

a) ako Izvođač ne ispuni, odnosno ne ispuni uredno svoju ugovornu obvezu;

b) ako Izvođač bez opravdanog razloga odbije ili propusti izvršiti neki od naloga/uputa nadzornog inženjera, odnosno Naručitelja danih sukladno Ugovoru;

c) ako Izvođač izvrši prijenos cijelog ili dijela Ugovora bez suglasnosti Naručitelja ili angažira podizvođače suprotno odredbama ovog Ugovora;

d) ako Izvođač prepusti podizvođaču izvođenje dijela Usluga, radova i ugradnje pasivne opreme suprotno Ugovoru.

e) ako Izvođač pretrpi statusne promjene, uključujući one kojima se mijenja pravna osobnost, a zbog kojih dolazi do promjene ugovorne strane ili drugog razloga zbog kojeg nastavak ugovorene suradnje nije moguć, osim u slučaju da je predmetna izmjena dopuštena Ugovorom

f) ako Izvođač u roku predviđenom Ugovorom, ne postupi po zahtjevu Naručitelja za uklanjanje nedostataka koji se odnose na Usluge, radove i ugradnju pasivne opreme;

g) zbog kašnjenja Izvođača u slučaju kada je obračunata ugovorna kazna dosegla najviši dopušteni iznos .

(2) Naručitelj može u iznimnim situacijama, ovisno o vrsti i razlozima povrede, odrediti i duži primjereni rok za ispunjenje, odnosno otklanjanje propusta od onog koji je određen u stavku 1. ovog članka, kada je isto opravdano okolnostima konkretnog slučaja.

(3) Naručitelj može u svako doba, bez potrebe ostavljanja naknadnog primjerenog roka za ispunjenje, raskinuti Ugovor s učinkom od primitka pisane obavijesti upućene Izvođaču iz sljedećih razloga:

a) ako je nad Izvođačem otvoren stečajni ili predstečajni postupak ili postupak likvidacije, ako njime upravlja osoba postavljena od strane nadležnog suda, ako je u nagodbi s vjerovnicima, ako je obustavio poslovne djelatnosti ili se nalazi u bilo kojem sličnom postupku prema propisima države sjedišta Izvođača;

b) ako se nakon dodjele Ugovora dokaže da je postupak nabave ili izvršavanje Ugovora bilo zahvaćeno nepravilnostima ili prijevarom, što uključuje dostavu Naručitelju lažnih podataka i izjava u svrhu izvršenja Ugovora,

c) ako se dokaže da je postupak nabave ili izvršenje nekog drugog ugovora financiranog iz proračuna Europske unije i/ili Republike Hrvatske kojeg je Izvođač strana, bilo zahvaćeno nepravilnostima ili prijevarom, a vjerojatno je da će to utjecati na izvršenje ovog Ugovora.

(4) U slučaju raskida iz razloga navedenih u stavcima 1., 2. i 3. ovog članka, Naručitelj ima pravo potraživati od Izvođača naknadu štete koja mu je nastala zbog raskida, uključujući dodatne troškove koje je imao radi raskida, kao i naplatiti Bankarsku garanciju iz članka 5.a ovog Ugovora. Izvođač snosi sve troškove vezane uz raskid Ugovora. Predmetno pravo Naručitelja na popravljanje štete je bez utjecaja na ostala prava koja Naručitelj ostvaruje sukladno Ugovoru ili zakonskim propisima. U slučaju raskida, Izvođač je dužan bez odgode poduzeti neposredne radnje i/ili mjere za pravovremen i uredan prestanak izvršenja Usluga, radova i ugradnju pasivne opreme te će sve daljnje troškove svesti na minimum.

(5) Nakon raskida, Naručitelj može sklopiti bilo koji ugovor s trećom osobom, u kojem slučaju je Izvođač dužan naknaditi štetu koja Naručitelju nastane zbog sklapanja novog ugovora o nabavi, uključujući naknadu troška koji nastane zbog razlike u vrijednosti nabave.

(6) Po raskidu Ugovora, nadzorni inženjer će, čim to bude moguće, utvrditi vrijednost izvršenih Usluga, radova i ugradnje pasivne opreme i svih iznosa koje Naručitelj duguje Izvođaču na dan raskida Ugovora kao i iznose koje Izvođač duguje Naručitelju na dan raskida Ugovora.

(7) U slučaju raskida, Naručitelj će, čim to bude moguće i u prisutnosti Izvođača ili u odsustvu uredno pozvanog Izvođača, sastaviti zapisnik o Uslugama, radovima i ugradnji pasivne opreme izvršenim sukladno Ugovoru.

(8) Izvođač može raskinuti Ugovor uz ostavljanje naknadnog roka za otklanjanje propusta od 15 dana od primitka obavijesti, ako Naručitelj nakon isteka roka za plaćanje definiranog ovim Ugovorom ne plati Izvođaču iznose koje mu duguje za uredno izvršene Usluge, radove i ugradnju pasivne opreme.

Izvođač može u iznimnim situacijama, ovisno o vrsti i razlozima povrede, odrediti i duži primjereni rok za ispunjenje kada je isto opravdano okolnostima konkretnog slučaja.

(9) Raskid Ugovora neće imati utjecaja na druga prava ugovornih strana predviđenih Ugovorom. Radi izbjegavanja svake dvojbe, ako se ostvare uvjeti za raskid Ugovora zbog povrede ugovornih obveza Izvršitelja iz razloga navedenih u stavcima 1., 2. i 3. ovog članka ili iz razloga navedenih u drugim odredbama ovog Ugovora, Naručitelj može prema svome izboru: raskinuti Ugovor, naplatiti Bankarsku garanciju ili oboje zajedno.

(10) U slučaju raskida Ugovora od strane Izvođača, zbog povrede ugovorne obveze Naručitelja izazvane namjerom ili krajnjom nepažnjom Naručitelja, Naručitelj će Izvođaču nadoknaditi time prouzročenu štetu. Isključuje se odgovornost Naručitelja za štetu izazvanu običnom nepažnjom.

**ZAVRŠNE ODREDBE**

**Članak 22.**

(1) Ovaj Ugovor stupa na snagu danom potpisa ovlaštenih zastupnika obiju Ugovornih strana.

(2) Ovaj Ugovor se može mijenjati i dopunjavati samo u pisanom obliku uz suglasnost i potpis ovlaštenih zastupnika obiju ugovornih strana. Ugovorna strana kod koje su nastupile okolnosti zbog kojih se traži izmjena Ugovora upućuje zahtjev za izmjenu drugoj Ugovornoj strani. Zahtjev se upućuje i Nadzornom inženjeru radi izdavanja mišljenja ako se izmjena odnosi na sam predmet Ugovora i/ili rok za izvršenje predmeta Ugovora. Zahtjev mora biti sastavljen u pisanom obliku i sadržavati razloge zbog kojih se predmetna izmjena predlaže. U slučaju da se Ugovorne strane usuglase s izmjenama, izmjena ima učinak od trenutka sklapanja dodatka ovom Ugovoru.

Za izmjene manjeg značenja kao što je promjena adrese, bankovnog računa ili podataka koji se odnose na kontakte, nije potrebno raditi pisani dodatak Ugovoru, već će jedna strana pisanim putem obavijesti drugu o nastaloj promjeni. Učinak promjene će nastupiti kada druga strana zaprimi takvu obavijest.

(3) Ugovorne strane neće ustupiti ili prenijeti na trećeg prava i obveze iz ovog Ugovora, bez prethodne pisane suglasnosti druge strane.

(4) Sve nastale sporove u provođenju ovog Ugovora, ugovorne strane će rješavati prvenstveno sporazumno. U slučaju da se spor ne može sporazumno riješiti, ugovorne strane ugovaraju nadležnost suda u Zagrebu.

(5) Ako bilo koja od odredbi ovog Ugovora postane nezakonita, nevaljana ili neizvršiva u bilo kojem pogledu sukladno primjenjivom hrvatskom pravu, to neće ni na koji način utjecati na zakonitost, valjanost ili izvršivost ostalih odredbi ovog Ugovora.

(6) Ovaj Ugovor je sastavljen u dva (2) istovjetna primjerka, od kojih svaka ugovorna strana zadržava po jedan (1) primjerak.

**ZA NARUČITELJA** A1 Hrvatska d.o.o.

\_\_\_\_\_\_\_\_\_\_\_\_\_\_\_

Jiří Dvorjančanský član Uprave

\_\_\_\_\_\_\_\_\_\_\_\_\_\_\_

Goran Manestar

član Uprave

**ZA IZVOĐAČA**

xxxxx

\_\_\_\_\_\_\_\_\_\_\_\_\_\_\_

xxxxxxxxx

xxxxxxxxxx

\_\_\_\_\_\_\_\_\_\_\_\_\_\_\_\_\_